Rear Window

***Prozor u dvorište*** (eng. *Rear Window*) je kriminalistički film Alfreda Hitchcocka koji je baziran na priči autora J. M. Hayesa i C. Woolricha *Moralo je biti ubojstvo*. Mnogi kritičari smatraju da je ovo jedan od Hitchcockovih najboljih filmova.

## Radnja

L. B. Jeff Jeffries je poznati fotoreporter kojega je traženje ekskluzivnoga ugla snimanja na automobilističkim utrkama stajalo teškoga prijeloma noge. Nenaviknut na mirovanje, prisiljen je ograničiti svoj do jučer neomeđeni svijet na prostor koji obuhvaća pogled sa sobnoga prozora i vrijeme između posjeta njegove lijepe djevojke Lise i patronažne sestre Stelle. Na vlastito čuđenje ubrzo otkriva da i mikrokozmos jednoga običnoga gradskoga dvorišta može skrivati neizmjerna uzbuđenja i strašne tajne. Osobito ga uznemiruju čudna zbivanja u stanu u kojemu s bolesnom ženom živi trgovački putnik Lars Thorwald. Je li nehotice svjedočio okrutnome ubojstvu ili je, odjednom privezan za invalidska kolica, počeo viđati stvari koje se nisu dogodile?

## Glumačka postava

* James Stewart kao L. B. "Jeff" Jeffries, profesionalni fotograf 
* Grace Kelly kao Lisa Carol Fremont, Jeffova djevojka
* Wendell Corey kao det.puk. Thomas J. Doyle, Jeffov prijatelj iz vojske, sada detektiv
* Thelma Ritter kao Stella, medicinska sestra
* Raymond Burr kao Lars Thorwald, Jeffov susjed
* Judith Evelyn kao gospodđica Lonelyhearts, srednjovječna žena koja živi sama i ostvaruje svoje romantične fantazije
* Ross Bagdasarian kao tekstopisac
* Georgine Darcy kao gospođica Torso, mlada plesačica koja vježba u donjem rublju
* Frank Cady i Sara Berner kao muž i žena koji stanuju iznad Thorwaldovih. Oni su vlasnici ubijenog psa.
* Jesslyn Fax kao susjed kipar
* Rand Harper kao novopečeni ženik
* Irene Winston kao gđa. Anna Thorwald
* Havis Davenport kao novopečena mladenka

Redatelj Alfred Hitchcock može se vidjeti u tekstopiščevom stanu u kojem navija sat, čime je ostvario još jedan od svojih slavnih cameo nastupa.

## Nagrade

* 4 nominacije za Oscara ( najbolja režija, scenarij, zvuk, fotografija ).
* Nominacija za BAFTA-u ( najbolji film ).

## Komentari i opis

U iznimnome opusu najvećega majstora filmske napetosti, Alfreda Hitchckocka, *"Prozor u dvorište"* zauzima posebno istaknuto mjesto. Nizanjem subjektivnih kadrova u kojima očima glavnoga junaka promatramo zbivanja u jednome gradskom dvorištu, kultni filmaš postupno gradi napetu i složenu priču prepunu ironična humora, ali i iznimne dramatičnosti. Uz stilsku i narativnu inovativnost, film je zanimljiv i po uspješnome objedinjavanju različitih žanrova, od detekcijskoga, kriminalističkoga pa do ljubavnoga. "Prozor u dvorište" jedno je od onih filmskih djela koja se mogu gledati bezbroj puta, uvijek nam otkrivajući neki novi sloj ili pojedinost. Također, riječ je i o jednom od filmova o kojima je napisano najviše teorijskih stranica. Uz 4 nominacije za Oscara (kolor fotografija Roberta Burksa, režija, scenarij Johna Michaela Hayesa i zvuk Loren L. Ryder), film je svojemu autoru donio nagradu za najbolji film Britanske filmske akademije, a G. Kelly priznanja američkoga National Boarda of Review i njujorškoga Film Critics Circlea. Godine 1997. film je uvršten u U. S. National Film Registry, a godinu dana kasnije na popis 100 najvećih američkih filmova svih vremena. Ulogom Jeffa Jeffriesa, oskarovac J. Stewart dodao je svojemu impozantnom opusu nove vrijednosti, a još jednu izvrsnu epizodu ostvarila je T. Ritter (Ptičar iz Alcatraza, Neprilagođeni) kao bolničarka Stella.

## Vanjske veze
* 
* Rottentomatoes.com